P r e d k l a d a c i a   s p r á v a

Vzťahy Albánska s Európskym spoločenstvom sú v súčasnosti upravené v Dohode o obchode a obchodnej a hospodárskej spolupráci, ktorá bola podpísaná v máji 1992 a nadobudla platnosť 4. decembra 1992. Uzavretie novej dohody sa však ukázalo ako najlepší prostriedok, ako pomôcť udržať tempo politickej a ekonomickej reformy v Albánsku a podporiť túto krajinu v jej pokračovaní konštruktívnej stabilizácie regiónu Západný Balkán. Preto Európska komisia začala začiatkom roku 2001 rokovania s albánskou stranou, ktorých cieľom bolo práve uzavretie novej dohody. 

Návrh stabilizačnej a asociačnej dohody sa zameriava na tieto hlavné prvky:
- zabezpečenie politického dialógu s Albánskom;
- ustanovenia týkajúce sa regionálnej spolupráce vrátane perspektívy zriadenia zón voľného obchodu medzi krajinami regiónu;
- perspektíva zriadenia zóny voľného obchodu medzi spoločenstvom a Albánskom do desiatich rokov od nadobudnutia platnosti dohody;
- ustanovenia týkajúce sa pohybu pracovníkov, slobody usadiť sa, poskytovania služieb, bežných platieb a pohybu kapitálu;
- záväzok Albánska aproximovať svoje právne predpisy k predpisom ES, najmä v kľúčových oblastiach vnútorného trhu;
- ustanovenia týkajúce sa spolupráce s Albánskom v mnohých oblastiach vrátane spravodlivosti, slobody a bezpečnosti; 
- ustanovenie o vymenovaní Stabilizačnej a asociačnej rady, ktorá dohliada nad implementáciou dohody, o vymenovaní Stabilizačného a asociačného výboru a Parlamentného stabilizačného a asociačného výboru.

Táto dohoda má charakter tzv. zmiešanej zmluvy, t. j. pokrýva tak oblasti v kompetencii členských štátov, ako aj Európskych spoločenstiev. Z hľadiska vnútroštátnych predpisov SR ide o medzinárodnú politickú zmluvu a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. Preto po jej podpise bude potrebné vyslovenie súhlasu NR SR a ratifikácia prezidentom SR. Súčasne je potrebné, aby vláda SR odporučila NR SR rozhodnúť podľa článku 86 písm. d) Ústavy SR o tom, že dohoda má prednosť pred zákonmi podľa článku 7 ods. 5 Ústavy SR. 

Vzhľadom na to, že dohoda nebude mať vplyv na štátny rozpočet, rozpočty vyšších územných celkov ani obcí, nie je súčasťou materiálu doložka finančných, ekonomických, environmentálnych vplyvov a vplyvov na zamestnanosť a podnikateľské prosterdie. Dohoda nadobudne platnosť iba za predpokladu, že ju ratifikujú všetky členské štáty EÚ.

K stabilizačnej a asociačnej dohode sa prikladá aj návrh tzv. Dočasnej dohody o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej, ktorá implementuje a bližšie vykonáva ustanovenia stabilizačnej a asociačnej dohody. Táto dočasná dohoda je uzavieraná už iba medzi Spoločenstvom a Albánskou republikou s tým, že jej ustanovenia sa pre členské štáty stanú záväznými automaticky.